એમની રાહતનું કારણ એ હતું, કે શાંતિ ચોકની નજીક આવેલી અન્ય એક હોસ્પિટલમાં આજે જે બન્યું હતું એ તો શેરીમાં બધા જ જાણતા હતા! એસએસ અધિકારી એલ્બર્ટ હુજરની દેખરેખ હેઠળ એસએસની એક ટૂકડી એ હોસ્પિટલ ખાલી કરાવવા માટે અંદર પ્રવેશી ત્યારે ડૉ. રોસેલિયા બ્લાઉ, સ્કારલેટ ફીવર અને ટ્યૂબરક્યૂલોસિસના દરદીઓની પથારીઓની વચ્ચે જ ઊભાં હતાં. એમણે દરદીઓને ત્યાંથી હટાવવાની ચોખ્ખી ના જ પાડી દીધી. ખાંસીથી પીડાતા બાળકોને તો એમણે પહેલેથી જ તેમને ઘેર રવાના કરી દીધેલાં. પરંતુ સ્કારલેટ ફીવરથી પીડાતા દરદીઓને ખસેડવા બહુ જોખમી હતા. સ્કારલેટ ફીવર કિશોર-કિશોરીઓમાં ખાસ ફેલાતી બીમારી હોવાને કારણે ડૉ. બ્લાઉના દરદીઓમાં બારથી સોળ વર્ષની કેટલીયે કિશોરીઓ સામેલ હતી. સામે જ ઊભેલા એલ્બર્ટ હુજરને પોતાના વૈદકિય અભિપ્રાય વડે ખાતરી અપાવવા માટે ડૉ. બ્લાઉએ, પથારીમાં ફાટી આંખે પડેલી તાવલી છોકરીઓ તરફ હુજરનું ધ્યાન દોર્યું. એમોને એક અઠવાડિયા પહેલાં જ હુજરને સ્પષ્ટ હુકમ આપી દીધો હતો, અને એ હુકમનું પાલન માત્ર કરીને હુજરે સૌથી પહેલાં તો ડૉ. બ્લાઉના માથામાં એક ગોળી મારી દીધી! એ પછી પલંગ પર બેઠા થવાનો પ્રયત્ન કરી રહેલા ચેપી રોગના દરદીઓ અને સંનિપાતને કારણે નિર્લેપ બની ગયેલા અન્ય દરદીઓ પર ઓટોમેટિક રાઇફલની ગોળીઓની રમઝટ બોલાવીને એણે ખતમ કરી નાખ્યા. કામ પૂરું કરી લીધા પછી, હુજરની ટૂકડીએ વસાહતના લોકોને જ દાદર ચડાવીને ઉપર મોકલી આપ્યા, મૃતદેહોને ઠેકાણે પાડીને રક્તરંજિત ચાદરોને સંકેલવા અને દિવાલોને ધોઈ નાખવા માટે…